**Petrea Bødtker** (født 29. april 1856 i Bergen, død 7. juli 1945 i Bergen) var en norsk maler.

Familie
-------

Hun var datter av kjøpmann Daniel Bødtker (1815–90) av slekten Bødtker, og hans andre kone Louise Christine Nissen (1828–1912), av Nissen (slekt fra Sønderjylland).

Utdannelse
----------

Petrea Bødtker var elev av maleren Peder Cappelen Thurmann i Kristiania i 1881. I årene 1882-1884 var hun tilbake i Bergen og gikk to vinterkurs hos Karl Uchermann. I 1884 startet Christian Krohg, Erik Werenskiold og Hans Heyerdahl en malerskole i Kristiania, med en egen dameklasse. Petrea Bødtker var blant de 8-10 damene som begynte på denne skolen. Hun mottok undervisning fra Christian Krohg i om lag fire måneder. Deretter dro hun til Tyskland for videre studier. I 1885-1886 tok hun timer hos malerinnen von Strechene i München i en åttemåneders periode.

I 1893 hadde hun et nytt studieopphold i Tyskland. Hun fikk da undervisning hos Ernst Bastanies i Berlin.

Kunstnerkarriere
----------------

I 1886 bosatte Petrea Bødtker seg i fødebyen Bergen. Hun fikk ansettelse som lærer i tegning og porselensmaling ved Lindstrøms Pigeskole. Motivkretsen var stort sett naturskildringer, blomster og kopier av de gamle mestere. Hun fortsatte å undervise på pikeskolen frem til pensjonsalderen. På 1890-tallet ga hun også privatundervisning i tegning og maling i sitt hjem i Gamle Nygårdsvei 3 i Bergen. På samme adresse ga Louise Bødtker privatundervisning i musikk.

Utenom lærerstillingen markerte Bødtker seg i liten grad som kunstner. Hun leverte egne porselensmalerier til private kunder samt til lotterier i regi av Bergens Haandværkerforening. Utover dette kjenner man til stillebener og landskapsmalerier fra hennes hånd.

Gallerier og museer
-------------------

Petrea Bødtker hadde separatutstilling i Bergens Kunstforening med utstillingsåpning i 1882. Året etter hadde hun en ny separatutstilling i Eydes Galleri i Bergen.

Hun deltok også på Høstutstillingen i Bergen i 1886, på Bergensutstillingen i 1898 og på en kollektivutstilling i Vestlandske Kunstindustrimuseum i 1899.

Hun ble også innkjøpt til Bergen Billedgalleri.

Priser og utmerkelser
---------------------

* Sølvmedalje for porselensmalerier på Landsutstillingen i Bergen i 1888.

Se også
-------

* Petrea Bødtkers kunstnersignatur i Plahter, Leif Einar: *Norsk signaturleksikon: malere født før 1920* (Nasjonalgalleriet, 2000)

Referanser
----------

1. ↑   Artists of the World Online, AKL Online kunstner-ID 10130734[Hentet fra Wikidata]
2. 1 2   Norsk kunstnerleksikon, Norsk kunstnerleksikon ID Petrea\_Bødtker, besøkt 9. oktober 2017[Hentet fra Wikidata]
3. 1 2   KulturNav, KulturNav-ID 9f92f1cb-de0c-4c2c-8574-8743199a8b03, besøkt 9. oktober 2017[Hentet fra Wikidata]
4. 1 2 3 4 5 6 7 8 9  Østby, Leif 1906-1988 (1982). «BØDTKER, Petrea, maler.». *Norsk kunstnerleksikon: bildende kunstnere, arkitekter, kunsthåndverkere*. Oslo: Universitetsforl. s. 367. ISBN 8200056899.
5. 1 2 3  Bøgh, Johan (1848-1933) (1888). *Bergens Kunstforening i femti Aar*. Bergen: I kommission hos Ed. B. Giertsen. s. 91.
6. ↑  Wichstrøm, Anne (1983). *Kvinner ved staffeliet: kvinnelige malere i Norge før 1900*. Oslo: Universitetsforlaget. s. 40–41. ISBN 8200066444.
7. ↑  Wichstrøm, Anne (1983). *Kvinner ved staffeliet: kvinnelige malere i Norge før 1900*. Oslo: Universitetsforlaget. s. 152. ISBN 8200066444.
8. ↑  *Bergens tidende 1891.08.27*. Norge, Bergen. 27. august 1891. «Undervisning i musik tilbydes. Attester til eftersyn i Hr. Harloffs musikaliehandel. Louise Bødtker, Gamle Nygaardsvei no. 3 / Mine privatinformationer i tegning og maling begynder igjen 1ste septbr. Petrea Bødtker, Gamle Nygaardsvei no. 3»
9. ↑  Plahter, Leif Einar (2000). *Norsk signaturleksikon: malere født før 1920*. Oslo: Nasjonalgalleriet. s. 27. ISBN 8290744676.

|  |  |
| --- | --- |
| Oppslagsverk/autoritetsdata | Norsk kunstnerleksikon **·** KulturNav
 |